Gintarėliai

Gintarėliai – Kanados lietuvių vaikų choras. Juos 2001 m. subūrė Deimantė Grigutienė.

 Istorija 
Nuo vaikystės laikų D. Grigutienei brendo mintis ir noras derinti žmonių dainavimo garsus. 1983 m. Deimantė baigė Kauno Juozo Gruodžio muzikos konservatoriją. Vėliau studijas tęsė Lietuvos muzikos akademijoje, kur 1988 m. įsigijo chorinio dirigavimo specialybę. Dar būdama studente pradėjo dirbti Kauno politechnikos instituto (KPI) absolventų chore chormeistere bei KPI merginų chore.

Apsigyvenusi Kanadoje, paūgėjus keturių vaikų šeimai, davė jiems muzikos ir dainavimo pagrindus. Kūrėsi keturių vaikų dainavimo būrelis. Galiausiai, 2001 m. rugsėjo mėnesį Deimantė subūrė vaikų chorą „Gintarėliai“. Juos priglaudė svetinga Anapilio sodyba. 2001 m. lapkričio mėnesį įvyko pirmas „Gintarėlių“ viešas pasirodymas lietuvių telkiny Delyje, Ontarijuje. Jie giedojo Delio lietuvių bažnyčioje per Šv. Mišias. Vėliau, jų pirmas koncertas Delio parapijos salėje. Emocijos išgyventos scenoje buvo džiaugsmingos. Žiūrovai teigiamai įvertino vaikų pastangas ir dainavimą.

Repeticijose Deimantė didino reikalavimus chorinio ansambliškumo, gražaus balsų derinimo. Rezultatai buvo greit pastebimi. 2002 m. kovo 11 d. „Gintarėlių“ choras atliko W. A. Mozarto „Ave Verum“ su Audronės Šarpytės vadovaujamu kameriniu orkestru „Lyra“. Pasirodymas buvo sėkmingas, atsivėrė durys į Ontarijo ir Kvebeko provincijų norinčias juos išgirsti lietuviškų bendruomenių būstines.

„Gintarėliai“ tobulino savo dainavimą, besiruošiant kelionei į 2003 m. Dainų ir šokių šventę Vilniuje. Choras giedojo Kauno Arkangelo Mykolo bažnyčioje ir Vilniaus arkikatedroje, dalyvavo dainų šventės eisenoje nuo Katedros aikštės iki Vingio parko.

Koncertinis patyrimas padėjo formuoti „Gintarėlių“ dainavimo stilių. 2005 m. pavasarį „Gintarėliai“ išleido savo pirmą CD plokštelę „Pavasaris gimtinėje“. 2006 m. vasario 14 d. Toronto chorų „Kiwanis“ festivalyje „Gintarėliai“ jaunimo iki 14 m. amžiaus kategorijoje laimėjo pirmąją vietą. 2006 m. gruodžio mėnesį „Gintarėliai“ išleido savo antrąją CD plokštelę „Kalėdinės Giesmės“, o 2008 m. gruodžio mėnesį, „Gintarėliai“ išleido savo trečiąją CD plokštelę „Aš ir mano muzika“.

 Išnašos 

Kategorija:Kanados atlikėjai
Kategorija:Lietuvos chorai
Kategorija:Vaikų chorai